b'\n_START_ARTICLE_\nMarokkolaiskortteli\n_START_PARAGRAPH_\nMarokkolaiskortteli eli Mughrabi-kortteli (arab. \xd8\xad\xd8\xa7\xd8\xb1\xd9\x8e\xd8\xa9 \xd8\xa7\xd9\x84\xd9\x85\xd9\x8e\xd8\xba\xd8\xa7\xd8\xb1\xd9\x90\xd8\xa8\xd8\xa9\xe2\x80\x8e H\xc4\x81rat al-Magh\xc4\x81riba, hepreaksi \xe2\x80\x8f\xd7\xa9\xd7\x9b\xd7\x95\xd7\xa0\xd7\xaa \xd7\x94\xd7\x9e\xd7\x95\xd7\x92\xd7\xa8\xd7\x91\xd7\x99\xd7\x9d\xe2\x80\x8e, Sh\'khunat HaMughrabim) oli vuoteen 1967 saakka p\xc3\xa4\xc3\xa4asiassa muslimien asuttama noin 10\xc2\xa0000 neli\xc3\xb6metrin laajuinen alue Jerusalemin vanhankaupungin kaakkoiskulmassa. Se rajoittui id\xc3\xa4ss\xc3\xa4 Temppelivuoren L\xc3\xa4nsimuuriin etel\xc3\xa4ss\xc3\xa4 vanhankaupungin muuriin ja Lantaporttiin, l\xc3\xa4nness\xc3\xa4 juutalaiskorteliin ja pohjoisessa muslimikorteliin, jonka etel\xc3\xa4isen\xc3\xa4 jatkeena sit\xc3\xa4 voitiin pit\xc3\xa4\xc3\xa4. Sen perusti Saladin 1100-luvun lopulla._NEWLINE_Israelin sotajoukot h\xc3\xa4vittiv\xc3\xa4t koko korttelin kuuden p\xc3\xa4iv\xc3\xa4n sodan aikana 10. kes\xc3\xa4kuuta 1967 levent\xc3\xa4\xc3\xa4kseen L\xc3\xa4nsimuurille johtanutta kulkutiet\xc3\xa4 ja muodostaakseen sen eteen laajan aukion paikalle kokoontuvia rukoilevia juutalaisia varten. T\xc3\xa4ll\xc3\xb6in sen asukkaat joutuivat lyhyell\xc3\xa4 varoitusajalla muuttamaan pois.\n_START_SECTION_\nAyyubidien ja mamelukkien aikana\n_START_PARAGRAPH_\n1400-luvun historioitsija Mujir al-Dinin mukaan korttelin perusti vuonna 1193 Saladinin poika Al-Afdal ibn Salah ad-Din Pohjois-Afrikasta Jerusalemiin muuttaneiden asuinalueeksi, jota yll\xc3\xa4piti hyv\xc3\xa4ntekev\xc3\xa4isyyss\xc3\xa4ti\xc3\xb6, waqf. H\xc3\xa4n perusti sinne my\xc3\xb6s koulun nimelt\xc3\xa4 Afdaliyyah. My\xc3\xb6hemmin hurskaat pohjois\xc2\xadafrikkalaiset lahjoittajat laajensivat alueita perustavalla uusia waqfeja. Niinp\xc3\xa4 vuonna 1303 perustettiin Umar ibn Abdullah ibn Abdun-Nabi al-Masmudi al-Mujarradin lahjoitusvaroin uskonnollinen koulu al-Masmudia zaouia siell\xc3\xa4 asuvia pohjoisafrikkalaisia varten, ja vuonna 1320 Shuyab ibn Muhammad ibn Shuayb, Sufi-mestari Abu Madyanin pojanpoika, perusti sinne toisen zaouian, jota rahoitettiin h\xc3\xa4nen Ain Karimissa sijainneiden maidensa tuotoilla. Vuonna 1352 Marokon marinidisukuinen sulttaani Abu Inan Faris perusti pienemm\xc3\xa4n rahaston, waqf-a Qur\'an, jonka h\xc3\xa4n luovutti al-Aqsan moskeijalle ja l\xc3\xa4hetti sinne edustajia varmistamaan, ett\xc3\xa4 p\xc3\xa4\xc3\xa4t\xc3\xb6s luettiin s\xc3\xa4\xc3\xa4nn\xc3\xb6llisesti.\n_START_SECTION_\nOsmanien valtakausi 1517\xe2\x80\x931917\n_START_PARAGRAPH_\nJerusalemissa vuonna 1806 k\xc3\xa4yneen ranskalaisen Chateaubriandin mukaan osa korttelin asukkaista oli Espanjasta 1400-luvun lopulla karkotettujen maurien j\xc3\xa4lkel\xc3\xa4isi\xc3\xa4. He olivat p\xc3\xa4\xc3\xa4sseet hyviin v\xc3\xa4leihin alueen entisten asukkaiden kanssa, ja heit\xc3\xa4 varten oli rakennettu moskeija. Korttelin asukkaat yll\xc3\xa4pitiv\xc3\xa4t omaa kulttuuriaan ruoan, vaatetuksen ja perinteiden osalta, kunnes he 1800-luvulla assimiloituivat Vanhankaupungin muuhun v\xc3\xa4est\xc3\xb6\xc3\xb6n. N\xc3\xa4in ollen se oli al-Aqsan moskeijaan saapuneille pohjoisafrikkalaisille pyhiinvaeltajille luonnollinen majoituspaikka._NEWLINE_Veroluettelojen mukaan korttelissa asui 13 perhett\xc3\xa4 vuosina 1525\xe2\x80\x931526, 69 perhett\xc3\xa4, yksi yksin\xc3\xa4inen mies ja yksi imaami vuosina 1538\xe2\x80\x931539 ja lopulta 126 perhett\xc3\xa4 ja 7 yksin\xc3\xa4ist\xc3\xa4 miest\xc3\xa4 vuosia 1596\xe2\x80\x931597._NEWLINE_Vuosien kuluessa kortteliin perustettiin muutamia kouluja ja moskeijoita, ja Al-Aqsan moskeijassa uskonnollisia teht\xc3\xa4vi\xc3\xa4 suorittaneet papit asuivat siell\xc3\xa4._NEWLINE_Korttelin rakennukset ulottuivat nelj\xc3\xa4n metrin p\xc3\xa4\xc3\xa4h\xc3\xa4n Valitusmuurista eli L\xc3\xa4simuurista, joka on Toisen temppelin j\xc3\xa4\xc3\xa4nne ja juutalaisten t\xc3\xa4rkein pyhiinvaelluspaikka. Muurille p\xc3\xa4\xc3\xa4si vain kapean kujan kautta Kuningas Daavidin kadulta, mik\xc3\xa4 toisinaan johti riitoihin lis\xc3\xa4\xc3\xa4 tilaa kaivanneiden juutalaisten pyhiinvaeltajien ja paikallisten asukkaiden v\xc3\xa4lill\xc3\xa4, jotka valittivat melua. Pohjoisafrikkalaiset, jotka pitiv\xc3\xa4t juutalaisia uskottomina, h\xc3\xa4iritsiv\xc3\xa4t heit\xc3\xa4 ja vaativat maksua siit\xc3\xa4, ett\xc3\xa4 n\xc3\xa4m\xc3\xa4 saivat rukoilla tulematta h\xc3\xa4irityiksi._NEWLINE_Matkakertomuksessaan vuodelta 1845 T. Tobler mainitsi, ett\xc3\xa4 pohjoisafrikkalaisessa korttelissa oli moskeija._NEWLINE_Juutalaiset yrittiv\xc3\xa4t 1800-luvun loppupuolelta l\xc3\xa4htien useita kertoja ostaa Marokkolaiskorttelin saadakseen L\xc3\xa4nsimuurin eteen lis\xc3\xa4\xc3\xa4 tilaa ja siirt\xc3\xa4\xc3\xa4kseen sen asukkaat muualle. Ensimm\xc3\xa4isen t\xc3\xa4llaisen tarjouksen teki Moses Montefiore vuonna 1866. Vuonna 1887 paroni Rothschild laati suunnitelman korttelin ostamiseksi ja uudelleenrakentamiseksi "juutalaiskansan ansioksi ja kunniaksi" ja asuttaakseen sen asukkaat v\xc3\xa4ljempiin tiloihin muualla. Osmanien alainen Jerusalemin kuvern\xc3\xb6\xc3\xb6ri Rauf Pasha ja Jerusalemin mufti Mohammed Tahir Husseini hyv\xc3\xa4ksyiv\xc3\xa4tkin tarjouksen. Kun korkeimmat maalliset ja islamilaiset uskonnolliset viranomaiset olivat my\xc3\xb6nt\xc3\xa4neet luvan, suunnitelma kuitenkin viiv\xc3\xa4styi, koska viranomaiset kielsiv\xc3\xa4t rakentamasta sinne mit\xc3\xa4\xc3\xa4n ja sallivat vain istuttaa sinne puita alueen kaunistamiseksi. He eiv\xc3\xa4t my\xc3\xb6sk\xc3\xa4\xc3\xa4n sallineet alueen tulevan kokonaan juutalaisten valvontaan, koska he olisivat voineet kielt\xc3\xa4\xc3\xa4 k\xc3\xa4ytt\xc3\xa4m\xc3\xa4st\xc3\xa4 paikkaa muihin tarkoituksiin, jotka saattoivat h\xc3\xa4irit\xc3\xa4 rukoilijoita, kuten muulien ajoon alueen kautta. Toisten tietojen mukaan suunnitelma kaatui, koska pel\xc3\xa4ttiin arabien suhtautuvan siihen vihamielisesti._NEWLINE_Kahden ensimm\xc3\xa4isen kuukauden aikana sen j\xc3\xa4lkeen kun Osmanien valtakunta meni mukaan sotaan, Jerusalemin turkkilainen kuvern\xc3\xb6\xc3\xb6ri Zakey Bey tarjosi marokkolaiskorttelia ja sen 25 taloa myyt\xc3\xa4v\xc3\xa4ksi juutalaisille, jotta n\xc3\xa4m\xc3\xa4 voisivat laajentaa rukouksiinsa k\xc3\xa4ytett\xc3\xa4viss\xc3\xa4 olevaa aluetta. H\xc3\xa4n pyysi siit\xc3\xa4 20\xc2\xa0000 puntaa, jotka olisi k\xc3\xa4ytetty osittain paikalla asuneiden muslimien uudelleenasuttamiseen, osittain yleisen puutarhan perustamiseen muurin eteen.\n_START_SECTION_\nBrittil\xc3\xa4isen mandaattivallan aika\n_START_PARAGRAPH_\nVuonna 1919 sionistijohtaja Chaim Weizmann l\xc3\xa4hetti Britannian Foreign and Commonwealth Officelle kirjeen, jossa h\xc3\xa4n ehdotti korttelia tyhjennett\xc3\xa4v\xc3\xa4ksi ja muuria saatettavaksi juutalaisten omistukseen. Britit kuitenkin s\xc3\xa4ilyttiv\xc3\xa4t status quon. Muuri ja Marokkolaiskortteli pysyiv\xc3\xa4t Waqfin omistuksessa, ja juutalaisilla pysyi heill\xc3\xa4 vanhastaan ollut oikeus vierailla siell\xc3\xa4. Palestiinan vuoden 1929 mellakoiden j\xc3\xa4lkeen Iso-Britannia asetti Kansainliiton suostumuksella komission selvitt\xc3\xa4m\xc3\xa4\xc3\xa4n asiaa. Komissiokin vahvisti status quon, mutta asetti joitakin rajoituksia: juutalaiset esimerkiksi eiv\xc3\xa4t saaneet pit\xc3\xa4\xc3\xa4 siell\xc3\xa4 Jom kippurin rukouksia, joihin kuului \xc5\xa1ofarin soitto, eiv\xc3\xa4tk\xc3\xa4 muslimit saaneet suorittaa muurin l\xc3\xa4heisyydess\xc3\xa4 Zikr-seremoniaa, johon kuului musiikin soitto, tai h\xc3\xa4irit\xc3\xa4 rukoilevia juutalaisia.\n_START_SECTION_\nJordanian valtakausi\n_START_PARAGRAPH_\nKun Jordania vuonna 1948 Israelin itsen\xc3\xa4isyyssodan yhteydess\xc3\xa4 miehitti Jerusalemin Vanhankaupungin, Juutalaiskorttelista karkotettiin 1500 juutalaista asukasta. Sek\xc3\xa4 marokkolais- ett\xc3\xa4 juutalaiskortteli tuhoutuivat suurelta osin taisteluissa.\n_START_SECTION_\nIsraelin valtakausi ja korttelin purkaminen\n_START_PARAGRAPH_\nLauantai-iltana 10. kes\xc3\xa4kuuta 1967, kuuden p\xc3\xa4iv\xc3\xa4n sodan viimeisen\xc3\xa4 p\xc3\xa4iv\xc3\xa4n\xc3\xa4 kolme p\xc3\xa4iv\xc3\xa4\xc3\xa4 sen j\xc3\xa4lkeen kun Israelin armeija oli vallannut Jerusalemin vanhankaupungin, Marokkolaiskorttelin kaikki 650 asukasta saivat m\xc3\xa4\xc3\xa4r\xc3\xa4yksen tyhjent\xc3\xa4\xc3\xa4 kotinsa lyhyess\xc3\xa4 ajassa. Sotilaiden vartioimat rakennusty\xc3\xb6l\xc3\xa4iset purkivat ensin julkisen k\xc3\xa4ym\xc3\xa4l\xc3\xa4n ja sen j\xc3\xa4lkeen j\xc3\xa4ljell\xc3\xa4 olevat rakennukset, 135 asuintaloa ja uskonnollinen koulu Bou Medyan zaouia. Osa asukkaista kielt\xc3\xa4ytyi poistumasta, kunnes heid\xc3\xa4n kotitalonsa sortui. Raunioista l\xc3\xb6ydettiin muuan ik\xc3\xa4\xc3\xa4ntynyt nainen, joka pian sen j\xc3\xa4lkeen kuoli._NEWLINE_Samalla purettiin my\xc3\xb6s Sheikki Eidin moskeija, yksi harvoista Saladinin ajoilta s\xc3\xa4ilyneist\xc3\xa4 moskeijoista._NEWLINE_Purkamisen hyv\xc3\xa4ksyi Jerusalemin pormestari Teddy Kollek, joka kertoi siit\xc3\xa4 omael\xc3\xa4m\xc3\xa4kerrassaan vuodelta 1978. Kirjeess\xc3\xa4\xc3\xa4n Yhdistyneille kansakunnille Israelin hallitus selitti, ett\xc3\xa4 rakennukset purettiin sen j\xc3\xa4lkeen, kun Jordanian hallitus oli p\xc3\xa4\xc3\xa4st\xc3\xa4nyt alueen muuttumaan slummiksi. Purkuty\xc3\xb6t suoritettiin nopeasti, sill\xc3\xa4 alueelle odotettiin tavattoman suurta joukkoa juutalaisia rukoilijoista, jotka p\xc3\xa4\xc3\xa4siv\xc3\xa4t L\xc3\xa4nsimuurille ensimm\xc3\xa4isen kerran 19 vuoteen. Everstiluutnantti Yaakov Salman, purkamisesta vastannut varasotilaskuvern\xc3\xb6\xc3\xb6ri oli tietoinen siit\xc3\xa4, ett\xc3\xa4 tekoa saatettaisiin Geneven sopimuksen perusteella pit\xc3\xa4\xc3\xa4 laittomana, mutta h\xc3\xa4n toimitti YK:lle It\xc3\xa4-Jerusalemin kunnallisilta viranomaisilta saamiaan asiakirjoja, jotka todistivat korttelin huonot terveydelliset olot ja ett\xc3\xa4 my\xc3\xb6s Jordania oli suunnitellut alueen tyhjent\xc3\xa4mist\xc3\xa4._NEWLINE_18. huhtikuuta 1968 Israelin hallitus pakkolunasti alueen yleiseen k\xc3\xa4ytt\xc3\xb6\xc3\xb6n ja maksoi 200 Jordanian dinaaria jokaiselle sielt\xc3\xa4 muualle siirt\xc3\xa4m\xc3\xa4lleen perheelle.  Muutamat entiset asukkaat kirjoittivat Kollekille kiitt\xc3\xa4\xc3\xa4kseen h\xc3\xa4nt\xc3\xa4 avusta heid\xc3\xa4n asuttamisessaan parempiin asunto-oloihin._NEWLINE_Vuonna 1967 muurin l\xc3\xa4heisyyteen j\xc3\xa4i j\xc3\xa4ljelle viel\xc3\xa4 muutamia rakennuksia kuten Madrasa Fakhriya sek\xc3\xa4 talo, jossa 1500-luvulta saakka oli asunut Abu al-Sa\'udin suvun j\xc3\xa4seni\xc3\xa4, mutta nekin purettiin vuonna 1969._NEWLINE_Muurin edess\xc3\xa4 ollut rukouspaikka, joka ennen oli ollut 28 metrin pituinen, pidennettiin yli kaksinkertaiseksi, 60 metrin pituiseksi, ja sen sijaan ett\xc3\xa4 muurin edess\xc3\xa4 ennen oli vain nelj\xc3\xa4n metrin levyinen kuja, sinne muodostettiin 20\xc2\xa0000 neli\xc3\xb6metrin laajuinen L\xc3\xa4nsimuurin aukio, joka nykyisin toimii ulkoilmasynagogana._NEWLINE_Vuoden 1967 j\xc3\xa4lkeen monet korttelin entiset asukkaat ovat muuttaneet kuningas Hassan II:n avustuksella Marokkoon. Muut perheet on asutettu Shu\'fatin pakolaisleirille sek\xc3\xa4 muihin Jerusalemin kaupunginosiin.'